b'\n_START_ARTICLE_\nHans Midb\xc3\xb8e\n_START_SECTION_\nLiv\n_START_PARAGRAPH_\nHan var s\xc3\xb8nn av sogneprest Lars Midb\xc3\xb8e og Gustava Backer, og bror av embetsmannen Finn Backer Midb\xc3\xb8e. Etter studier ved Universitetet i Oslo ble han mag. art. med hovedfag i litteraturhistorie i 1942, og var deretter ansatt ved Norsk historisk kjeldeskrift-institutt fra 1942. Fra 1947 til 1953 var han universitetsstipendiat ved Universitetet i Oslo. Han fikk doktorgraden i 1951 for en avhandling om \xc2\xabRomantikkens balladediktning\xc2\xbb._NEWLINE_I 1953 s\xc3\xb8kte Midb\xc3\xb8e p\xc3\xa5 et nytt dosentur i nordisk litteratur ved Universitetet i Oslo, i konkurranse med Daniel Haakonsen. Midb\xc3\xb8e ble foretrukket av bed\xc3\xb8mmelseskomiteen, men etter pr\xc3\xb8veforelesninger endret komiteen syn, slik at dosenturet tilfalt Haakonsen. I samtiden ble konkurransen ansett som en del av metodestriden innenfor norsk litteraturforskning mellom den historisk-biografiske retningen, representert ved Midb\xc3\xb8e, og den estetisk-filosofiske skolen, representert ved Haakonsen. Midb\xc3\xb8e s\xc3\xb8kte ogs\xc3\xa5 p\xc3\xa5 professoratet etter Francis Bull i 1957, men dette tilfalt Edvard Beyer._NEWLINE_Fra 1955 til var han dosent i litteraturhistorie ved Norges l\xc3\xa6rerh\xc3\xb8gskole, hvor han ble professor i 1958. Fra 1973 var han dosent i teatervitenskap ved Universitetet i Oslo. Fra 1980 til 1985 var han professor samme sted._NEWLINE_Midb\xc3\xb8e utga b\xc3\xb8ker om en rekke forskjellige emner. Til 300-\xc3\xa5rsjubileet i 1947 utga han en biografi om Petter Dass. Han skrev Det Kongelige Norske Videnskabers Selskabs historie i to bind (1960). Fra 1964 til 1966 utga han fire bind om Jonas Lie. Senere skrev han flere b\xc3\xb8ker om teaterhistorie. I 1969 utga han en studie over Max Reinhardts oppsettelse av Gjengangere i Berlin i 1906, og fra 1976 til 1980 tre bind om oppsettelser av Peer Gynt. Som pensjonist utga han en historisk roman om Camilla Collett og Johan Sebastian Welhaven, Camilla._NEWLINE_Midb\xc3\xb8e var styremedlem i Statens Teaterskole fra 1974 til 1978 og for Teatermuseet fra 1974.\n_START_SECTION_\nUtmerkelser\n_START_PARAGRAPH_\nMidb\xc3\xb8e var medlem av Det Kongelige Norske Videnskabers Selskab fra 1955, og av Det Norske Videnskaps-Akademi fra 1969.'